C 221/1

MIŠLJENJE KOMISIJE

оd 3. lipnja 2021.

o planu zbrinjavanja radioaktivnog otpada iz postrojenja elektrane Sizewell C (dva reaktora tipa UK-EPR) u Suffolku, Ujedinjena Kraljevina

(Vjerodostojan je samo tekst na engleskom jeziku)

(2021/C 221/01)





Procjena u nastavku provodi se u skladu s odredbama Ugovora o Euratomu, ne dovodeći u pitanje bilo kakve dodatne procjene koje se provode u skladu s Ugovorom o funkcioniranju Europske unije te obvezama koje proizlaze iz njega i iz sekundarnog zakonodavstva (1).

Dana 17. kolovoza 2020. Europska komisija je, u skladu s člankom 37. Ugovora o Euratomu, od vlade Ujedinjene Kraljevine zaprimila opće podatke koji se odnose na plan zbrinjavanja radioaktivnog otpada (2) iz elektrane Sizewell C.

Na temelju tih podataka i dodatnih informacija koje je Komisija zatražila 27. studenoga 2020. i 9. veljače 2021., a koje su tijela Ujedinjene Kraljevine dostavila 12. siječnja 2021. i 9. veljače 2021., dodatnih informacija koje su predstavnici Ujedinjene Kraljevine dostavili 10. veljače 2021. na sastanku skupine stručnjaka (putem videokonferencije) te daljnjih informacija zatraženih 10. veljače 2021. (na kraju sastanka) i 23. veljače 2021., koje su dostavila tijela Ujedinjene Kraljevine 15. veljače 2021. i 8. ožujka 2021., Komisija je izradila mišljenje u nastavku.

1. Udaljenost između postrojenja i najbliže države članice, u ovom slučaju Francuske, iznosi 138 km.

2. Pri normalnim radnim uvjetima ne očekuje se da će plinoviti i tekući radioaktivni ispusti uzrokovati izloženost koja bi znatno utjecala na zdravlje stanovništva u nekoj državi članici, s obzirom na granice doza utvrđene u Direktivi o osnovnim sigurnosnim standardima (Direktiva 2013/59/Euratom) (3).

3. Kruti nisko radioaktivni otpad privremeno se skladišti na licu mjesta prije otpreme u odlagališta koja su odobrila regulatorna tijela Ujedinjene Kraljevine. Istrošeni gorivi elementi i srednje radioaktivni kruti otpad privremeno se skladište na licu mjesta do buduće raspoloživosti geološkog odlagališta. Nije predviđena ponovna obrada istrošenoga goriva.

4. U slučaju neplaniranih radioaktivnih ispusta do kojih može doći nakon nesreća tipa i veličine onih razmotrenih u općim podacima, doze kojima bi stanovništvo u nekoj državi članici vjerojatno bilo izloženo ne bi znatno utjecale na zdravlje u odnosu na referentne razine utvrđene u Direktivi o osnovnim sigurnosnim standardima (Direktiva 2013/59/Euratom).

Zaključno, Komisija smatra da provedbom plana zbrinjavanja radioaktivnog otpada u bilo kojem obliku, nastalog u dvama reaktorima tipa EPR u postrojenju nuklearne elektrane Sizewell C na obali Suffolka u Ujedinjenoj Kraljevini, tijekom uobičajenog rada te u slučaju neplaniranih radioaktivnih ispusta do kojih može doći nakon nesreća tipa i veličine onih razmotrenih u općim podacima, neće doći do radioaktivne kontaminacije vode, tla ili zraka neke države članice koja bi znatno utjecala na zdravlje u odnosu na odredbe utvrđene u Direktivi o osnovnim sigurnosnim standardima (Direktiva 2013/59/Euratom).

Sastavljeno u Bruxellesu 3. Lipnja 2021. Za Komisiju Kadri SIMSON Članica Komisije

(1) Primjerice, u skladu s Ugovorom o funkcioniranju Europske unije ekološke je aspekte potrebno dodatno analizirati. Komisija bi za primjer htjela skrenuti pozornost na odredbe Direktive 2011/92/EU o procjeni učinaka određenih javnih i privatnih projekata na okoliš, kako je izmijenjena Direktivom 2014/52/EU; Direktivu 2001/42/EZ o procjeni učinaka određenih planova i programa na okoliš, Direktivu 92/43/EEZ o očuvanju prirodnih staništa i divlje faune i flore te Direktivu 2000/60/EZ o uspostavi okvira za djelovanje Zajednice u području vodne politike.

(2) Odlaganje radioaktivnog otpada u smislu točke 1. Preporuke Komisije 2010/635/Euratom od 11. listopada 2010. o primjeni članka 37. Ugovora o Euratomu (SL L 279, 23.10.2010., str. 36.).

(3) Direktiva Vijeća 2013/59/Euratom od 5. prosinca 2013. o osnovnim sigurnosnim standardima za zaštitu od opasnosti koje potječu od izloženosti ionizirajućem zračenju (SL L 13, 17.1.2014., str. 1.).